# Moto elèctrica

Una moto elèctrica és un tipus de motocicleta que fa servir un motor elèctric com a mitjà de propulsió. Quan la motocicleta és del tipus escúter se sol anomenar escúter elèctric. Igual que l'automòbil elèctric, les motos elèctriques no produeixen contaminació atmosfèrica ni acústica durant l'ús.

## Història

Les primeres referències a motocicletes elèctriques en patents daten de finals de 1860. Segons un article aparegut a la revista Popular Mechanics, la primera moto elèctrica estava disponible el 1911.
El 1992, Roberto Eugenio Gentile presentà a la Fira dels Invents de Buenos Aires, Argentina, un "Vehicle Bicicle impulsat per Energia Elèctrica", capaç de desenvolupar 65 km/h amb una autonomia de 50 quilòmetres. Gentile va continuar la seva feina dins el camp del desenvolupament de motocicletes elèctriques i va obtenir una patent d'invenció argentina el 1996 i el reconeixement de l'ONUDI.
El 2007 va aparèixer l'A123 Killacycle, alimentada per una bateria d'ió liti, que aconseguí el rècord de 270 km/h en recórrer 400 metres en 7,824 segons a Phoenix, Arizona. Aquell any mateix, Axle Corporation planejava comercialitzar una versió mini-escúter de l'EV-X7, amb un preu aproximat de 2.100 dòlars.
El novembre de 2018, i dins el saló EICMA de Milà, es va presentar la primera Harley-Davidson elèctrica de la història. Anomenada LiveWire, se n'anuncià el llançament per a l'any 2019, amb un preu de partida al mercat espanyol de 33.700 euros. Comptava amb una autonomia en tràfic urbà estimada de 185 quilòmetres amb una sola càrrega, accelerava de 0 a 100 km/h en 3,5 segons i no requeria d'ús d'embragatge ni de canvi de marxes.

## Avantatges i inconvenients

Les motocicletes i escúters elèctrics augmenten la seva popularitat en la mesura en què augmenten els preus de la gasolina. La tecnologia de les bateries millora de forma contínua fent més pràctic aquest mitjà de transport.
* Avantatges del motor elèctric sobre el de gasolina:
** No produeix contaminació atmosfèrica
** No produeix contaminació acústica
** Els costos de combustible per al motor elèctric són aproximadament el 10% dels costos per al motor de gasolina
** Es pot fer servir en interiors
** No cal anar a la benzinera. Es poden recarregar al garatge.
** Hi ha escúters a la venda per sota dels 400 euros.
** Manteniment reduït i econòmic. Per exemple, no cal canviar-hi l'oli.
* Inconvenients:
** Les despeses inicials són majors que en la moto o escúter de gasolina equivalents
** Menor autonomia abans de caldre recarregar bateries (com al cas del camió elèctric)
** Major temps de recàrrega
** Pocs endolls elèctrics instal·lats en carrers o carreteres

## Fonts d'energia

Se n'han desenvolupat alguns prototips que funcionen amb piles de combustible, entre ells l'ENV d'Intelligent Energy, l'escúter d'Honda que fa servir el sistema Honda FC Stack i la Yamaha FC-AQEL. També hi ha en desenvolupament prototips de motocicletes híbrides amb motor de gasolina i elèctric. Alguns exemples en són l'Ecycle i la Yamaha Gen-RYU. Malgrat tot, els models en producció són majoritàriament de bateria elèctrica.

## Motos elèctriques de 3 rodes

Normalment, qualsevol vehicle de tres rodes que pugui desplaçar-se a més de 50 km/h es classifica com a motocicleta, tant si el conductor es troba tancat al vehicle com exposat als elements. Tot i així, els vehicles de tres rodes es divideixen en dues categories:
* 1 roda anterior i 2 de posteriors, un disseny conegut com a Delta o disseny de tricicle tradicional.
* 2 rodes anteriors i 1 de posterior, un disseny conegut com a Tadpole.
Algunes motocicletes de tres rodes tanquen el conductor en una cabina, com ara les de tipus Gizmo, Twike i NMG. N'hi ha que tenen sistemes de suspensió independents, cosa que permet inclinar i adaptar-se millor al vehicle. Entre aquestes hi ha el model S03 de l'empresa catalana Silence.

## Comparativa de models

Tot seguit es llisten alguns models representatius de motos elèctriques:
| Model | Vel. màxima (km/h) | Potència (kW) | Preu (€) | Tipus de vehicle | Bateria | Capacitat bateria (kWh) | Vida bateria garantida | Rang |
| Bereco 2500W | 55 | 2,5 | 1.900 | escúter | Silici, 48 volts | 1,92 | 2 anys o 10.000 km | 40 km a 45 km/h |
| Bereco EVO | 75 | 5,5 | 4.100 | escúter | Li-Ion, 64 volts | 2,56 | 2 anys o 80.000 km | 60 km a 65 km/h |
| Vectrix VX-1 | 110 | 20 | 7.680 | escúter | NiMH, 125 volts | 3,75 | 2 anys | 110 km a 40 km/h |
| Quantya Evo 1 Track | 70 | 8,5 | 8.700 | fora d'asfalt | LiPo, 48 volts | | 2 anys | 30-180 minuts |

## Galeria d'imatges

* Exemples de motos elèctriques
* Una Cagiva Freccia C12R amb motor Electrocat (2008)
* Brammo Enertia (2010)
* Zero XU (2011)
* BMW C Evolution (2014)
* Volta BCN City (2016)
* Vespa Elettrica (2019)

## Referències

* ↑ «Electric motorcycles» (en anglès). Arxivat de l'original el 2018-10-01. [Consulta: 2009].
* ↑ «7.824 @168 MPH» (en anglès). killacycle.com. Pomona AHDRA, 11-11-2007. [Consulta: 22 juliol 2022].
* ↑ «Intriguing Electric Bike: The EV-X7 Prototype : TreeHugger» (en anglès). Arxivat de l'original el 2011-09-04. [Consulta: 12 maig 2019].
* ↑ «La primera Harley-Davidson eléctrica llegará en 2019» (en castellà). elmundo.es. El Mundo, 07-11-2018. [Consulta: 22 juliol 2022].
* ↑ «La moto eléctrica de Harley-Davidson tendrá un precio de 33.700 euros» (en castellà). elperiodico.com. El Periódico de Catalunya, 08-01-2019. [Consulta: 22 juliol 2022].
* ↑ «Making Electric Vehicles Practical» (en anglès). technologyreview.com. [Consulta: 22 juliol 2022].
* ↑ «Silence S03» (en castellà). silence.eco. [Consulta: 22 juliol 2022].
* 1 2 «Bereco 2500W» (en portuguès). bereco.ecomotores.com. Arxivat de l'original el 2010-02-11.
* ↑ «Opinión Bereco 2.5 V.E.R. 2007» (en castellà). eburra.es, 2009. Arxivat de l'original el 2009-02-10. [Consulta: 12 maig 2019].
* ↑ «Vectrix VX-1» (en castellà). goinggreen.es, 2016. Arxivat de l'original el 2010-01-30. [Consulta: 12 maig 2019].
* ↑ Groussin, Thomas. «Vectrix Electric Maxi-Scooter» (en anglès). viamichelin.com, 2021. Arxivat de l'original el 2009-06-09. [Consulta: 22 març 2021].
* ↑ «El Plan Movea de ayuda a motos eléctricas» (en castellà). quantya.es, 2021.

## Enllaços externs

* Motocicletes i vehicles elèctrics a Curlie (anglès)